19. schôdza NR SR - 3.deň - B. popoludní
Dátum: 2013-05-16
Poslanec: Galko, Ľubomír (SaS)
Druh vystúpenia: Vystúpenie v rozprave

170. Ďakujem pekne. No, pán kolega Simon, ani neviete jak múdro ste hovorili. Vážený pán predsedajúci, vážený pán minister vlády istôt pre občanov, vážené kolegyne, kolegovia, hneď na úvod chcem oznámiť, že poslanci za stranu SaS tento vládny návrh zákona nepodporia. Tento zákon neskrýva v sebe nič iné, len ďalšie zhoršovanie podnikateľského prostredia, byrokraciu, zaťažujúcu administratívu, štátne výpalníctvo, korupciu a návod na korupciu, likvidáciu domácich slovenských podnikateľov a malých výrobcov. Viete, pán minister, do toho, aby ste konečne začali aspoň imitovať nejakú prácu pri zastupovaní záujmov slovenských poľnohospodárov a potravinárov, vás bolo treba vyslovene dokopať. Mám na mysli teraz rokovania o reforme spoločnej poľnohospodárskej politiky v Bruseli, ale doma vymýšľate iniciatívne hlúposti a škodlivé zákony nad rámec pravidiel Európskej únie a nad rámec zdravého rozumu. Tento zákon, tak ako je predložený, našim poľnohospodárom a potravinárom vyslovene škodí. Akoby nestačilo, že dotácie sú pre Slovensko voči starým krajinám Európskej únie maximálne nespravodlivé, idete vlastnou legislatívou znevýhodňovať Slovensko voči ostatným krajinám. Idete pretlačiť ako iniciatívny materiál ďalšiu byrokraciu, ďalšie šklbanie a ožobračovanie slovenských podnikateľov. A opäť budeme pápežskejší ako pápež. Brusel má v tomto jasno. Všetky nebezpečné látky - pesticídy, herbicídy a insekticídy - má dnes klasifikované ako účinné látky a všetky podliehajú registrácii. A tak je to dnes aj na Slovensku. Podnikatelia, ktorí tieto látky uvádzajú do obehu, manipulujú s nimi, používajú ich, majú presne vyšpecifikované svoje povinnosti tak, aby bola zabezpečená bezpečnosť a zdravie občanov, nezávadnosť potravín a kvalitné životné prostredie. U nás túto problematiku riešiaci zákon, rieši zákon o chemických látkach, ktorý obsahuje všetky povinnosti nakladania s účinnými látkami, plus niekoľko vyhlášok ministerstva pôdohospodárstva, ktoré nakladanie s týmito látkami upravujú: klasifikácia, označovanie, etikety, takzvaná bezpečnostná karta, vývoz, dovoz, testovanie, kontrola a tak ďalej, sú úplne postačujúce. Regulácia je dnes teda dostatočná. Podľa tohto návrhu, pán minister, podľa tohto návrh zákona ešte aj kuchynskú soľ, o ktorej sa vie, že skvelo hubí slimákov, bude treba autorizovať. Aj sódu bikarbónu alebo kypriaci prášok do pečivo bude treba autorizovať. Tie totižto šikovné gazdinky používajú ako účinné látky na zásaditú pôdu, napríklad, keď pestujú čučoriedky. Podľa tohto vášho zákona si budú musieť dať schváliť autorizáciu nielen na predaj a skladovanie kuchynskej soli, ale aj keď ju budú chcieť prebaliť. Tak absurdný zákon predkladáte. Takisto vitamín C, kyselina askorbová je absolútne neškodná látka. Pridáva sa od nepamäti prakticky do všetkých prípravkov na ochranu rastlín, pretože svojimi konzervačnými účinkami ich chráni pred skazením. Po novom už to bude porušením zákona, pokiaľ sa to spraví bez patričnej pečiatky úradu. Pán minister, idete navrhnutým zákonom o pomocných prípravkoch v ochrane rastlín zvyšovať náklady pre poľnohospodárskych prvovýrobkov. Klamete, keď uvádzate, že návrh zákona nebude mať vplyvy na podnikateľské prostredie. To je lož. Na druhej strane neklamete a tým sa vlastne demaskujete, o čo vám ide, keď uvádzate že bude mať pozitívny dopad na rozpočet verejnej správy. A ten bude mať z dôvodu úhrady finančných nákladov za hodnotenie pomocných prípravkov a za administratívne úkony spojené napríklad s vydávaním rozhodnutí o autorizácii. Zároveň predpokladáte príjem do štátneho rozpočtu aj z výnosu pokút. A práve preto pokladáme tento zákon za štátne výpalníctvo, keďže slovenskí podnikatelia budú musieť dávať autorizovať prípravky, ktoré sa v iných krajinách autorizovať nemusia. Budú platiť more, more poplatkov za každú jednu položku: - 33 eur za autorizáciu pomocného prípravku, - 33 eur za predĺženie doby platnosti autorizácie pomocného prípravku, - 33 eur za prebalenie pomocného prípravku, 33 eur za zmenu a doplnenie autorizácie pomocného prípravku, - 33 eur za povolenia na používania pomocného prípravku na účely výskumu a vývoja, - 33 eur za povolenia na paralelný obchod pomocného prípravku, - 33 eur za autorizáciu pomocného prípravku vzájomných uznávaním a dokonca aj - 16,5 eura za prevod autorizácie pomocného prípravku na inú fyzickú osobu, podnikateľa alebo na inú právnickú osobu. Okrem toho bude platiť kolky za výpisy z Obchodného registra, budú predkladať more potvrdení, budú lietať na úrady, za úradníkmi tváriacimi sa dôležito a všetko ich to bude stáť kopu ďalších peňazí. Ani to tu nebudem všetko citovať, čo ste tam do toho zákona dali. A nielen to, úbohí podnikatelia budú živiť laboratóriá Ústredného kontrolného a skúšobného ústavu poľnohospodárskeho, budú platiť vzorky, testy a všetko okolo toho. Paradoxne, toto všetko budú musieť zaplatiť aj vtedy, ak úradníci rozhodnú, že výrobok autorizovať netreba alebo autorizáciu produkt nedostane. Sme presvedčení, že zákon bude navádzať na korupciu týkajúcu sa konkurenčného boja medzi koncernami. Tento prípravok zautorizujeme a tento nie, to bude záležať na svojvôli úradníkov. Vám SMER-ákom asi nestačí naše tretie miesto najkorupčnejšej krajiny na svete. Vy sa chcete zrejme prepracovať na čelo tohto rebríčka. Pán minister Jahnátek, idete podporovať takto chemické nadnárodné koncerny na úkor malých výrobkov a na úkor poľnohospodárskej prvovýroby. Je to skôr na plač, pán minister, nie na smiech, to, čo stvárate. Lebo tie veľké spoločnosti sa s tými 33 eurami vysporiadajú oveľa jednoduchšie ako malí výrobcovia. My SaS sme presvedčení, že dostatočnú obozretnosť, prevenciu a zdravé životné prostredie nám zabezpečuje nie štandardne, ale nadštandardne už súčasná legislatíva. Tento navrhnutý zákon neprispeje k zvýšeniu toho, čo máme už štandardne alebo nadštandardne zabezpečené inými legislatívnymi normami. Bude slúžiť len k ďalšiemu ožobračovaniu prevažne malých slovenských podnikateľov a prvovýroby v poľnohospodárstve. Dôkazom nášho tvrdenia je aj to, že táto oblasť nie je v Európskej únii doteraz harmonizovaná. To znamená, v iných krajinách neplatí. O to je nebezpečnejšia, lebo bude zvýhodňovať zahraničných podnikateľov podnikajúcich nielen v ich krajinách, pretože ich produkty budú lacnejšie a konkurencieschopnejšie oproti slovenským, ale aj na Slovensku, lebo pre nich naša legislatíva nebude platiť. Pán minister, už ste prijali kopu noriem, ktoré likvidujú domácich podnikateľov z radov obchodníkov, poľnohospodárov a potravinárov, napríklad zákon o neprimeraných podmienkach v obchodných vzťahoch alebo zákon o potravinách. Dokonca, ako správni socialisti, koketujete aj s takou drzosťou, ako je schválenie povinných odvodov do nejakého reklamného odbytového fondu. Týmto návrhom zákona znova sťahujete slučku okolo hrdla malých a stredných podnikateľov v slovenskom poľnohospodárstve. A dokedy ešte, pán minister? Pýtam sa vás, tých podnikateľov chcete ošklbať úplne donaha, lebo ich z akéhosi neznámeho dôvodu neznášate? Ja už vám naozaj nerozumiem v tomto. (Prerušenie vystúpenia predsedajúcim...)